Tienerseun verdrink: Geen sleutels vir rubberboot - Maroela Media
Tienerseun verdrink: Geen sleutels vir rubberboot
'n 18-jarige man het verdrink in die Strand in Kaapstad terwyl wetstoepassers nie die sleutels vir 'n rubberboot kon kry nie en hul tweerigtingradio op die strand gelos het, het Beeld Woensdag berig.
Vernon Naudé (18) het Vrydag in die see verdrink terwyl 'n helikopter en vrywilligers van die Nasionale Seereddingsinstituut (NSRI) tevergeefs na hom gesoek het.
Die rubberboot het glo eers sowat 40 minute later die see ingejaag aangesien die sleutels by 'n beampte se huis was, het 'n polisievrou wat van diens af was aan Beeld gesê. Sy het gevra om anoniem te bly.
Toe die rubberboot uiteindelik in die water was het beamptes besef hulle het die tweerigtingradio op die strand gelos. Die boot het glo verskeie kere verby Naudé, wat die omstanders en die wetstoepassers vanaf die strand kon sien, gery.
Naudé se liggaam is die volgende oggend deur twee branderplankryers in die water gevind. Volgens die polisievrou het 'n seuntjie aanvanklik 'n lewensredder ingelig dat daar iemand in die moeilikheid is. Die lewensredder het glo "nonchalant" na die see gestap en later teruggekeer.
Richard Bosman, uitvoerende direkteur vir veiligheid en sekuriteit van die Stad Kaapstad, het aan Beeld gesê daar was volgens die operateur tegniese probleme met die boot se enjin. Hy het gesê die voorval word ondersoek.
Wêreld op rampkoers met omgewing – en SA bly nie agter
'Rower' geskiet na hy metrobeampte beroof
Ijani · 5 jare gelede
Ja… tegnies kan die enjin nie aangeskakel word sonder die sleutel nie. Pateties!
"Volgens die operateur tegniese probleme met die boot se enjin". Die probleem was die sleutel wat by iemand se huis was en die tweerigting radio wat op die strand bly lê het. Raak ontslae van die beamptes en die lewensredder.